"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Selle viisiga algas One Way saade!
Nagu tavaliselt, toob saate teieni misjoniühendus One Way Mission.
Tere tulemast saatesse!
Tänases õpetusosas räägib Tapani Suonto, kuidas see,
kes Issandat ootab, on alati võitja.
India OneWay külas tähistati tänavu 10. juubeliaastat.
Saate alguseks näeme reisipäevikut veebruaris toimunud juubelipeolt.
One Way küla 10. juubel Indias
Külalistemaja
Töö leskedega
Rainbow lastekodu
Kaarisilla invaliididetöö
Tervituspidu
Tänavalastekeskus
10. aastapäeva pidu
Pastorikoolitus
Reede Kristusele
Nii olid lood Indias.
Nüüd on õpetusosa kord.
Tapani Suonto räägib, kuidas see, kes Issandat ootab,
on alati võitja.
Õpetuse teist poolt näeme nädala pärast.
Mul on täna südamel 2. Moosese 32
ja selle esimesed salmid.
Loen olulisema ette.
"Kui rahvas nägi, et Mooses viivitas mäelt tulekuga,
siis rahvas kogunes Aaroni ümber ja ütles temale:
"Võta kätte ja tee meile jumalaid, kes käiksid meie ees,
sest me ei tea, mis on juhtunud Moosesega ...
Aaron võttis kulla vastu nende käest, töötles lõikeriistaga,
ja valmistas valatud vasika.
Siis nad ütlesid: See on Sinu Jumal, Iisrael."
See olukord on ehk üks pimedamaid koguduse ajaloos.
Iisrael ei jaksanud oodata ja valas endale uue Jumala.
Täiesti meeletu ja mõistetamatu lahendus.
Kõiges oma koletuses on see meile lähemal, kui arvame.
Kui vastused viibivad, isegi kui oleme Jumalat oodanud;
kui Jumal ei vasta nii nagu oleme lootnud,
võime meiegi hakata oma jumalat tegema.
Seepärast on oluline mõista, mis Iisraeli rahval valesti läks,
et nad nii kohutavalt eksisid.
Miks vahetas Iisrael elava Jumala kuldvasika vastu?
Miks Iisrael loobus Jumalast, kui oli äsja näinud
Egiptuses suuri Jumala tegusid ja tulnud kuivalt läbi Punase mere?
Põhjus on väga lihtne.
Nad ei jaksanud Issandat oodata, vaid otsustasid ise teele asuda.
Ootamine käib alati elava usu juurde.
Ootaja on võitja.
Nii kaua, kui Issandat ootad, püsid võidus.
Ootamine ei ole ebaõnnestumise märk;
see ei tähenda, et oleksid nii halb usklik,
et Jumal ei saa teha su elus, mida oled palunud
ja pead ootama, samal ajal kui Jumal teisi õnnistab.
Ootamine on elava usu märk.
Tervet kogudust võiks nimetada ootajaiks, ootajate rühmaks.
Ootajad on endiselt olemas.
Seepärast on Jumala riik maailmas endiselt tugev.
On endiselt neid, kes on nõustunud ootama
kannatlikult Jumalat ja Jumala aega.
Neid on maailmas iga pühapäev miljoneid.
Tänagi kogunevad ootajad maailma eri nurkades
üksteist julgustama ja üksteise usku kinnitama,
et jaksaksime endiselt oodata.
Oleme kõik koos ootajad, sest üksnes ootaja on võitja.
Seepärast kasvatab Jumal meid kõiki kannatlikkusele.
Kannatlikkuse kool on oluline,
sest kannatamatus on viinud lugematuid inimesi ja ka Iisraeli
selles olukorras pankrotti.
Ära halvusta kooli, kus ehk hetkel viibid.
Jumal võib kasvatada sinust kannatlikku Jumala last,
et sa pärale jõuaksid.
Ootaja kasvab vaimselt.
Kui sa ei pea kunagi midagi ootama ja sa ei õpi kunagi Issandat ootama,
ei kasva sa ka Kristuse sarnasemaks.
Sa oled kui seeme, mis maasse peidetakse.
Oma arengu nägemiseks pead vaid ootama ja uskuma,
et sa ei oota asjata.
Omal ajal näed ka ootuse vilja.
Kui ootad kannatlikult Jumalat, sünnib midagi kaunist ja täiuslikku,
mida Jumal loob - vili, mida Jumal sind kandma kutsub.
Ootamine on osa meie kõigi kutsumisest.
Kui hakkasid Kristust järgima, hakkasid järgima kutset.
Elav Jumal kutsus sind ennast ootama.
Ootama Tema tõotuste täitumist, Tema õnnistusi, Tema ilmumist.
Meid on kutsutud ootama Issandat.
Kui tahad olla kutsumuse inimene, kes käib Jumala teid,
õpi kannatlikult ootama, ilma kibestumata, nurisemata
ja hädaldamata - ootama Teda.
Vahel vastab Jumal meie palveile, enne kui oleme isegi paluda jõudnud.
Igaüks meist on neid imesid ehk kunagi kogenud.
Kuid tihti peame vastuseid ootama nädalaid, kuid või isegi aastaid.
Kogu elu on tegelikult Jeesuse Kristuse ootamine,
seni, kuni Ta tuleb.
Ootamine ei tähenda kaotust.
Ootamine tähendab võitu.
Iisrael keeldus kord Jumalat ootamast ja loobus võidust
ning ütles: Tee meile Jumal.
Kui Jumal ei tegutse ootuspäraselt ega tee meid õnnelikuks,
võime meiegi samuti käituda ja hakata endale uut jumalat tegema.
Minu elus oli kord aeg, kus pidin tõdema,
et elu polnud selline, nagu olin ette kujutanud,
kui noorena jumalariigitööle asusin.
Töö ise oli väga raske ning inimesed vahel pahatahtlikud
ja ebasõbralikud.
Vahel istusin oma purjekas peidus ja mõtlesin:
Mis oleks, kui jätaks kõik maha ja läheks mööda ilma seilama?
Paljud teisedki on seda teinud.
Merel pole kedagi peale partide, luikede ja hahkade,
nendega on lihtne läbi saada; nendega ei pea kunagi riidlema;
nad ei esita kunagi uusi nõudmisi; nad on rõõmsad, kui saavad saiatüki
ning nendega on lõbus, palju lihtsam kui inimestega.
Miks peaksin mina kõigi inimeste ja nende päästmise eest hoolitsema
ning kuulama inimeste kaebamist?
Ega teisedki maailmas kellestki teisest hooli.
Enamik inimesi hoolitseb vaid oma osa eest,
ehk ka pereliikmete, naise ja laste eest,
kuid tihti mitte kellegi teise eest; keskendutakse üksnes sellele.
Miks peaksime meie hoolima kogu maailma probleemide eest?
Kurat sosistas mulle kõrva: Jäta see hullus maha, alusta uut elu.
Tee kõike, mis sulle meeldib ja naudi elu.
Elu on lühike, seda tuleb julgelt elada.
Mõlgutasin kunagi selliseid mõtteid. Oleksin võinud teha purjekast jumala
ja olla mõnda aega sellega õnnelik, jätta kõik maha.
Miks ma seda ei teinud?
Piibel ütleb: "Oota Issandat, ole vahva, ja su süda olgu kindel."
"Otsige ESMALT Jumala riiki ja tema õigust,
siis seda kõike antakse teile pealegi."
Otsustasin Issandat edasi oodata ja otsida Teda.
Issand andis lõpuks kõik, millest unistasin.
Olen saanud ka maailmas reisida, rohkem kui lootsin,
ja elada rikkamat elu, kui eales ebajumalaga.
Olen vahel käinud sadamais, vaadanud ilusaid purjekaid
ja meenutanud hetki, kui minu juurde tuli Kiusaja.
Mul on raske mõista, et kunagi kummardasin südamest
mingit suurt jahti ja unistasin sellega maailmas seilamisest.
Inimese süda võib oodates väsida, nii et naeruväärsed ebajumalad
muutuvad kullahinnaliseks.
Siis tuleb kurat ja ütleb: "Vaheta jumalat.
Oled sealpool õnnelikum. Jäta kõik maha."
On suur Jumala arm, et minuga seda ei juhtunud,
vaid Jumal andis jõudu oodata ja kannatlikkust oodata Tema aega.
Üks noor usklik otsustas mõnekümne aasta eest
jumalariigitööle asuda. Ta oli üks mu häid sõpru.
Ta tegi mõnda aega seda tööd, kuid asjad läksid teisiti,
kui ta oli kujutlenud.
Ta sattus majanduslikku ummikusse, miski ei toiminud
ja ta pidi naasma tavalise tööelu juurde.
Ta pettus sügavalt ja otsustas uut elu alustada.
Ta hakkas ärimeheks ja teda saatis edu.
Aastaid hiljem helistas ta mulle
ja küsis, kuidas läheb.
Rääkisn talle telefonis, et Issand oli olnud ustav ja hea,
oli see tema jaoks mürk. Ta poleks seda kuulda tahtnud.
Usun, et Jumal oleks tahtnud teda kasutada
ja oli kavandanud talle tähtsa ülesande.
Ta oli nii mõnetigi eeskujulik jumalasulane.
Kuid ta ei jaksanud oodata Jumala aega, vaid läks Jumalast ette
ja arvas, et Jumal tuleb järgi, kui ta käib oma radu.
Tema elu suund oli õige, ta oli siiras kristlane,
kuid aeg oli vale. Lõpptulemuseks oli katastroof.
Ta pettus ja tegi endale uue Jumala, pööras selja kõigele,
millele ta varem elas.
Vaimne töö ja Jumala riik jäid maha ning äri tuli asemele.
Vahel kohtan erinevais paigus selliseid usklikke,
inimesi, kes on väsinud ootamast.
Seda on vahel juba väljast näha.
Nende leigus ja tuim suhtumine kõige vaimse suhtes paistab välja.
Mitte miski vaimne ei liiguta neid enam,
nad leiavad kõiges vigu.
Vahel võivad nad viibida viimaseid kordi vaimsel koosolekul,
sest nad on juba asunud endale uut jumalat tegema.
Mõni võib käia veel koosolekutel, kuid on valinud juba uue jumala,
kellesse ta usub.
Sellele järgneb leigus, negatiivsus ja külmus.
Sellist inimest on vahel võimatu peatada;
ta peab käima kummardamas oma ebajumalat ja selles pettuma,
et ta võiks naasta elava, sooja ja tõelise armusuhte juurde Jeesusega.
Vaid see, kes nõustub ootama, näeb Jumala ilmumist
ning jõuab kohale.
Kunagi arvas ka Mooses, et on juba valmis Jumala relv,
kuid ta eksis. Jumala kool oli alles pooleli
ja kestis tema puhul veel 40 aastat kõrbes,
enne kui Jumal talle põlevas põõsas ilmus.
Kord pidas Peetrus end piisavalt tugevaks jumalasulaseks.
Hetk hiljem salgas ta sõimates Jeesust.
Vaja läks Nelipüha, et tema ja teisedki jüngrid oleksid valmis
oma missiooniks julgete Kristuse tunnistajatena.
Aeg ei olnud veel küps ka Peetruse jaoks.
Habakuk kirjutab:
"Kui nägemus viibib, oota seda, sest ta tuleb kindlasti ega kõhkle."
Jumala nägemused teostuvad alati ega jää kunagi hiljaks.
Jumal ei jää hiljaks.
Ta aitab meid alati õigel ajal.
Seepärast ära mine Jumalast ette.
On sul meeles, kui Marta vend, Laatsarus suri.
Marta ütles Jeesusele:
"Kui sa oleksid siin olnud, poleks ta surnud."
Ta mõtles: "Jeesus, kui sa poleks hiljaks jäänud,
kui me sind vajasime, oleks kõik praegu hästi."
Kuid Jeesus ei jäänud hiljaks.
Ta läks haua juurde ja hüüdis: "Laatsarus, tule välja!"
Ja Piibli sõnul tuli surnu surilinadesse mässituna välja.
Ta on endiselt Jumal, kes äratab ka surnud.
Seepärast ei jää Jumal kunagi hiljaks, isegi kui Ta meie graafiku järgi
liiga hilja saabub. Oma graafikus Ta ei hiline.
Ta hilineb Marta graafikus, et Jumala imed teostuksid
ja Ta saaks ennast austada.
Ta tuleb õigel ajal, kuid mitte alati meie graafikus.
Need, kes ootavad Issandat, saavad uut jõudu, ütleb Piibel.
On vaid üks inimgrupp, kes saab uut jõudu -
need, kes ootavad Issandat. Ei keegi teine.
Üksnes need, kes Issandat ootavad, võivad saada Jumalalt uue jõu.
Saame uut jõudu iga päev.
Kui ootame Issandat, siis Ta aitab meid ja ilmub meile.
Kui Jumal kohe ei aita, pöörduvad paljud ebajumalate poole
nagu Iisraeli rahvas.
Sinu jumal on see, millele sa toetud.
Sinu jumal on see, millele sa loodad.
Mõne jaoks võib see olla maailma rikkused,
teisele amet, mõnele ilus auto või viinapudel.
Inimsüda toetub alati pigem millelegi nähtavale
kui nähtamatule Jumalale.
Otsime pigem midagi konkreetset, millest kinni hoida.
Kuid ebajumalad ei anna uut jõudu, rahu ega rõõmu,
mis kestaks homseni.
Ebajumalad ei anna igavest elu.
Tegelikult ei anna ebajumalad mitte midagi.
Sellepärast pole mõtet neile kunagi toetuda.
Tapani Suonto õpetus jätkub järgmisel nädalal,
nii et ole nädala pärast teleri ees valmis.
Aitäh vaatamast!
Õnnistatud nädalat!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui käesolev saade sind puudutas,
palun teata meile sellest e-postiaadressil -
toimisto@onewaymission.fi
Saadet toetasid Stenroos Oy ja Häkkinen Oy
Tõlge: Monika Jaaguri
toimisto@onewaymission.fi